b"\n_START_ARTICLE_\nUnited States Chess Federation\n_START_PARAGRAPH_\nUnited States Chess Federation (USCF) er det nationale amerikanske skakforbund. USCF er medlem af verdensskakforbundet FIDE. Pr. 2008 har USCF registreret over 80.000 medlemmer og over 2.000 tilknyttede skakklubber (inkl. skoleskak).\n_START_SECTION_\nHistorie\n_START_PARAGRAPH_\nUSCF blev stiftet den 27. december 1939 i Illinois, USA, ved sammenl\xc3\xa6gningen af to regionale organisationer; American Chess Federation og National Chess Federation._NEWLINE_Det var den dav\xc3\xa6rende pr\xc3\xa6sident for USCF , Elbert A. Wagner, Jr., som i starten af 1946 var den f\xc3\xb8rste til at annoncere, at verdensskakforbundet FIDE ville begynde at genopbygge skakverdenen oven p\xc3\xa5 2. verdenskrig._NEWLINE_Den 5. september 1946 udkom USCF's skakmagasin, Chess Life, f\xc3\xb8rste gang. Bladet udkommer stadig en gang om m\xc3\xa5neden, dog i \xc3\xa6ndret format._NEWLINE_Arpad Elo, som var fysikprofessor og en st\xc3\xa6rk skakspiller, var aktiv i USCF og udviklede p\xc3\xa5 forbundets vegne den s\xc3\xa5kaldte Elo-rating, til rangering af skakspillere. Elo-ratingen blev f\xc3\xb8rst taget i brug af USCF, og blev senere udbredt til hele verden gennem FIDE, som indf\xc3\xb8rte systemet i 1970._NEWLINE_USCF fik en kraftig opblomstring, da Bobby Fischer i 1972 blev verdensmester. Medlemstallet blev fordoblet til 60.000 p\xc3\xa5 kort tid._NEWLINE_Senere stagnerede medlemstallet og l\xc3\xa5 omkring 1990 p\xc3\xa5 50.000, men computerskakkens udbredelse og en kraftig indsats for at indf\xc3\xb8re skak med tilknytning til skoler f\xc3\xb8rte til en ny fordobling af medlemstallet, som omkring 2000 l\xc3\xa5 p\xc3\xa5 ca. 100.000. Men da skoleskakmedlemmerne kostede mere end de ydede, f\xc3\xb8rte det til et pres p\xc3\xa5 forbundets \xc3\xb8konomi. I 2008 ligger medlemstallet p\xc3\xa5 ca. 80.000 og \xc3\xb8konomien balancerer.\n_START_SECTION_\nSletning af Bobby Fischer som medlem\n_START_PARAGRAPH_\nUSCF har v\xc3\xa6ret involveret i flere kontroverser gennem \xc3\xa5rene. Bl.a. slettede forbundet i 2002 ex-verdensmester Bobby Fischer som medlem pga. hans antiamerikanske udtalelser. I 2006 blev denne afg\xc3\xb8relse dog omst\xc3\xb8dt, da en ny bestyrelse for forbundet mente, at det stred imod ytringsfriheden.\n_START_SECTION_\nSag mod Polgar og Truong\n_START_PARAGRAPH_\nI oktober 2007 rejste et tidligere medlem af USCF's bestyrelse, Samuel H. Sloan, sag mod to af de i juli 2007 nyvalgte bestyrelsesmedlemmer, den tidligere verdensmester for kvinder Susan Polgar og hendes mand Paul Truong._NEWLINE_Sloan h\xc3\xa6vder, at de stod bag 2.000 falske meddelelser (mange obsk\xc3\xb8ne eller injurierende) i hans navn p\xc3\xa5 to forskellige internetfora, rec.games.chess.politics og rec.games.chess.misc, i en to\xc3\xa5rig periode. Sagsanl\xc3\xa6gget fulgte en uge efter, at en administrator p\xc3\xa5 USCF's debatforum havde offentliggjort en rapport, hvor han havde sammenlignet IP-adresserne p\xc3\xa5 indl\xc3\xa6ggene i de n\xc3\xa6vnte debatfora med navngivne indl\xc3\xa6g p\xc3\xa5 USCFs Forum, og at disse pegede p\xc3\xa5 Truong, som den der med stor sandsynlighed var bedrageren. En beskyldning som Truong afviste bestemt, samtidig med at han sagde, at informationen var hentet ulovligt fra USCF. If\xc3\xb8lge Truong og Polgar var der tale om et h\xc3\xa6vntogt, da de var utilfredse med administratoren og hans firma og var ved at f\xc3\xa5 dem fyret._NEWLINE_I januar 2008 fors\xc3\xb8gte et flertal i USCF's bestyrelse at f\xc3\xa5 Truong til at tr\xc3\xa6kke sig. If\xc3\xb8lge New York Times overvejede Polgar at g\xc3\xa5, mens Truong afviste. Sagen var pr. 1. februar 2008 endnu ikke afgjort."